SUDSKA PRAKSA 
Primljeno: veljača 2014. 


ŽELJKO KARAS* 


Sudska praksa o policijskom postupanju: 
snimanje na javnom mjestu, pregled motocikla, 
sastav vrste za prepoznavanje 


1. SNIMANJE NA JAVNOM MJESTU BEZ PRETHODNE OBAVIJESTI 


Naime, kao što mu je na te navode već odgovorio sud drugog stupnja, sud u kaznenom 
postupku može kao dokaze koristiti snimke i fotografije nastale snimanjem javnog pro- 
stora, kao što su to u konkretnom slučaju naplatne kućice na K. mostu, tunelu U., mostu 
M. i naplatnom mjestu D. na auto cesti Z.-S. To stoga jer se ne radi o mjerama iz čl. 
180. st. 1. t. 1. ZKP-a kojima bi se privremeno ograničavala ljudska prava, i za koje je 
potrebno ishoditi sudski nalog, već se radi o snimanju javnih prostora koje se poduzima 
zbog lakšeg funkcioniranja prometnog sustava. 


Prema tome, ne radi se o tajnom snimanju jer svi oni koji sudjeluju u prometu 
znaju da mogu biti snimljeni, tako da time ničija prava i slobode nisu ugrožene. 


VSRH, III Kr 144/08 od 5. studenoga 2008. 


Neosnovano optuženik pobija odluku suda prvog stupnja da je snimka s video nadzora 
na benzinskoj postaji zakonit dokaz, tvrdnjom da na postaji nema obavijesti o snima- 
nju i da ne postoji propis koji bi ozakonio neovlašteno snimanje na benzinskoj pumpi, 
tako da se ne može 'pristati' na to da se bude dragovoljno snimljen. 

Ispravno sud prvog stupnja ističe u pobijanom rješenju da su fotografije sa ben- 
zinske postaje sačinjene putem provedenog video nadzora, a kako se radi o javnom 
mjestu na taj se način ne zadire u privatnost osoba koje se tu kreću. 


I Vrhovni sud Republike Hrvatske, kao drugostupanjski sud, prihvaća kao isprav- 


* doc. dr. sc. Željko Karas, Visoka policijska škola u Zagrebu. 

no stajalište suda prvog stupnja jer je u sudskoj praksi prihvaćeno da snimke koje su 
putem video nadzora sačinjene na javnim mjestima kao što su to trgovi, tuneli, mostovi, 
trgovine, banke i sl., predstavljaju dokaze na kojima se može temeljiti sudska odluka. 


VSRH, I Kž 450/09 od 3. lipnja 2009. 


1. Prikazane odluke se odnose na slučajeve u kojima su za dokazivanje u kaznenom 
postupku korištene videosnimke nastale u okviru nadzora javnih površina i javno dostupnih 
poslovnih prostora. Snimke su nastale u okviru djelatnosti pojedinih pravnih osoba, izvan 
kaznenog postupka te u njihovom nastanku nisu sudjelovala istražna tijela primjenom nekih 
radnji iz kaznenog postupovnog prava. Žalbeni navodi u jednom od prikazanih slučajeva se 
temelje na tvrdnjama da su navedene snimke nezakoniti dokazi jer videosnimanje na javnom 
mjestu predstavlja veliki zahvat u temeljna prava obuhvaćenih osoba. Okrivljenik ovakvo 
snimanje na javnom mjestu promatra kao provođenje nekih posebnih dokaznih (ranije poseb- 
nih izvidnih) radnji po Zakonu o kaznenom postupku (ZKP).! Zaključak o tome koja radnja 
je provedena ovisi o procjeni težine zahvata u temeljna prava građana i odgovarajućih pro- 
cesnih jamstava koja bi trebala biti poštovana kao uvjeti dokazne valjanosti njenih rezultata. 
U žalbenim navodima druge prikazane odluke obrana se također temelji na tvrdnjama o ve- 
likom zahvatu u temeljna prava, iako se pritom ne poziva na primjenu ZKP-a već na načelno 
nepostojanje zakonske osnove za videosnimanje na javnim mjestima i zbog toga smatra da 
se radi o neosnovanom zahvatu. 


2. Procjena razine zahvata kojeg ovakvo snimanje ostvaruje na prava privatnosti gra- 
đana može biti pod utjecajem raznih okolnosti poput vrste sadržaja koji je obuhvaćen (javno 
dostupni ili skriveni od javnosti), načina provođenja snimanja (otvoreno ili potajno), razine 
sustavnosti i trajanja snimanja (slučajno kratkotrajno snimanje ili dugotrajno sustavno sni- 
manje usmjereno prema pojedinačnoj osobi), svrhe nastanka snimke (za objavu u medijima, 
za kazneni postupak i dr.) i drugih okolnosti. Osnovna okolnost koja je kod ovakvih slučajeva 
značajna za procjenu razine zahvata u temeljna prava vezana je uz obilježje mjesta na kojem 
su osobe snimljene. Dostupnost određenih sadržaja na javnom mjestu podrazumijeva da je 
osoba prihvatila da njeni postupci budu opaženi od strane drugih subjekata. Kad na javnom 
mjestu neka osoba čini dostupnima određene sadržaje drugima, time je s njih uklonila zaštitu 
privatnosti kakvu bi inače mogla postignuti u privatnim prostorijama. To se odnosi na bilo 
koju vrstu sadržaja koji može biti obuhvaćen poput činjenice nazočnosti, načina ponašanja, 
kontakta s određenim osobama ili predmetima, verbalnog izražavanja i slično. Međutim, 
javno dostupna mjesta je moguće stupnjevati prema razini zaštite privatnosti. Veća razina 
zaštite može postojati ovisno o okolnostima kao što su namjena mjesta (npr. nudistička plaža, 
kabine za presvlačenje, javni zahod i sl.) tako da se može razlikovati razina prava zatečenih 
građana (npr. razlika snimanja u hodniku ustanove i u uredu službenika). U prikazanim odlu- 
kama nisu bili obuhvaćeni takvi slučajevi javno dostupnih prostora ili površina kod kojih bi 
bila sporna razina zaštite, već se u ovim predmetima radi o zatjecanju počinitelja na javnim 
prometnicama ili trgovinama. 


3. Osim okolnosti da je riječ o javno dostupnom sadržaju, dodatno je pitanje vezano 


! Zakon o kaznenom postupku, NN 152/08., 76/09., 80/11., 121/11., 91/12., 143/12., 56/13., 145/13. 


284 


Karas: Sudska praksa o policijskom postupanju... 
Polic. sigur. (Zagreb), godina 23. (2014), broj 4, str. 283-290 


uz videosnimanje kao djelovanje ili zahvat čiju je težinu utjecaja na prava privatnosti mo- 
guće dodatno procjenjivati. Osoba na javnom mjestu može biti predmet nečijeg uočavanja, 
ali je potrebno razjasniti radi li se o jednakoj razini zahvata u privatnost ako ju se pritom 
još i snima. Između promatranja i snimanja ponekad mogu postojati razlike u subjektivnoj 
percepciji osobe koju se snima, ali to ne utječe na činjenicu da se izlaskom na javno mjesto 
pristaje na određene interakcije s ostalim osobama. O uočavanju istih okolnosti mogla bi 
svjedočiti svaka osoba koja je bila nazočna, tako da snimke predstavljaju drugačiji način 
registracije i ujedno znatno pouzdaniji izvor za potrebe kaznenog postupka. S obzirom na 
iznimno veliku raširenost tehničkih uređaja među građanima i nadzornih kamera u segmentu 
na koje se odnose ove odluke (npr. prometnice i trgovine), ne može se tvrditi da bi snimanje 
na javnom mjestu predstavljalo neuobičajen zahvat. Neizvjesnost u vezi s korištenjem snimki 
za utvrđivanje privatnosti je umanjena posebnom svrhom nadzornih kamera. U prikazanim 
slučajevima snimke nisu nastale radi utvrđivanja nečijih sklonosti u privatnom životu već 
u okviru kontinuiranog snimanja pravnih osoba na površinama nad kojima imaju određene 
mjerodavnosti vezane uz poboljšavanje djelatnosti kojima se bave. 


4. Područje privatnosti bi moglo biti zahvaćeno da je riječ o sadržajima koje osoba nije 
namjeravala pokazivati široj masi, odnosno ako može narušavati njeno dostojanstvo, ugled, 
obiteljski život i slične vrijednosti. To u prikazanoj sudskoj praksi također nije narušeno, jer 
je snimka korištena isključivo za dokazne ciljeve u okviru kaznenog postupka. Objavljivanje 
ili obrada snimke može biti predmet zaštite radi osobnih podataka koje snimka obuhvaća, i 
zbog toga postoji odgovarajuća regulacija. Primjenom članka 2. stavka 1. točke 1. Zakona 
o zaštiti osobnih podataka,* snimka dobivena videonadzorom može predstavljati osobni po- 
datak f zičke osobe u slučajevima kada ista sadrži snimljen lik ili biometrijske značajke, te 
je potrebno ispunjavati i druge zakonske uvjete u odnosu na obradu ili pohranjivanje takvih 
podataka od strane pravnih osoba koje provode snimanje.? U prikazanoj sudskoj praksi se ne 
radi o korištenju snimke za utvrđivanje osobitosti privatnog života (npr. navika, sklonosti, 
intimnih veza i slično) već je snimka naknadno izuzeta radi sumnje na kazneno djelo i za 
potrebe kaznenog postupka. 


5. Ovakvo snimanje je dio uređenih aktivnosti koje su regulirane na zakonskoj i pod- 
zakonskoj razini. U tom smislu nisu opravdani žalbeni navodi o neutemeljnosti ili nereguli- 
ranosti ovakvih djelatnosti. Snimanje javno dostupnih mjesta radi preventivnih ciljeva nije 
uređeno kaznenim postupovnim zakonodavstvom već spada u druga područja, jer im osnovni 
cilj nije prikupljanje dokaza nego raznovrsni ciljevi vezani uz preventivne aktivnosti u ra- 
znim područjima poslovanja (npr. čl. 8. Zakona o privatnoj zaštiti,“ čl. 14. Zakona o mini- 
malnim mjerama zaštite u poslovanju s gotovim novcem i vrijednostima, čl. 16. Zakona 
o sprječavanju nereda na športskim natjecanjima“ i dr.). Mogućnost poduzimanja ovakvih 
djelatnosti je zakonski normirana, a također su propisane i neke okolnosti provedbe. Prema 
nekima od propisa u ovom području (čl. 24. Pravilnika o uvjetima i načinu provedbe tehničke 
zaštite, čl. 12. Pravilnika o načinu i uvjetima obavljanja poslova privatne zaštite na javnim 


* Zakon o zaštiti osobnih podataka, NN 103/03., 118/06., 41/08., 130/11., 106/12. 

3 Postoje i drugačija tumačenja osim ovakvog mišljenja Agencije za zaštitu osobnih podataka. 

“ Zakon o privatnoj zaštiti, NN 68/03., 31/10., 139/10. 

* Zakon o minimalnim mjerama zaštite u poslovanju s gotovim novcem i vrijednostima, NN 173/03., 150/05. 
* Zakon o sprječavanju nereda na športskim natjecanjima, NN 117/03., 71/06., 43/09., 34/11. 

7 Pravilnik o uvjetima i načinu provedbe tehničke zaštite, NN 198/03. 

površinama)“ postoji obveza isticanja obavijesti o provođenju snimanja, ali taj propust nema 
takvu težinu da bi kao posljedicu trebalo izdvajati dokaze u kaznenom postupku. To je oprav- 
dano jer snimanje na javnim površinama predstavlja lakši zahvat u temeljna prava, radi čega 
obavijest o snimanju nije toliko značajan uvjet da bi radi njenog izostanka netko bio izložen 
neočekivanom zahvatu kojim se ostvaruju toliko teške posljedice za privatnost da bi radi toga 
trebalo zanemarivati dokaze kaznenog djela. Zakonsko uređenje niti nije postavilo obavijest 
o snimanju kao uvjet za zakonitost dokaza i u tom smislu su prikazane sudske odluke uteme- 
ljene, kako prema bivšem tako i prema trenutnom ZKP-u. 


6. Sud je u prikazanim odlukama zaključio da okolnost izostanka propisane obavijesti 
ne utječe na zakonitost tehničkih snimki te ih je prihvatio kao zakonite dokaze u kaznenom 
postupku. Takav pravorijek je utemeljen jer se s gledišta kaznenoga postupovnog prava ne 
radi o istoj kategoriji pravnih jamstava poput izostanka upozorenja koja su uvjet zakonitosti 
nekih dokaznih radnji. Primjerice, kod radnje ispitivanja okrivljenika (čl. 273. ZKP) upozo- 
renja o pojedinim pravima imaju svrhu vezanu uz očuvanje privilegija zaštite od samookriv- 
ljavanja. Na ta prava se ne može pozivati počinitelj kod snimanja na javnom mjestu u smislu 
da nije znao da će njegov postupak biti obuhvaćen nekim dokazom, odnosno da nije znao da 
je objekt koji je predmet njegovog kaznenog djela pod videonadzorom. Za valjanost ovakvih 
dokaza koji se ne prikupljaju od osumnjičenika, ne mogu se koristiti uvjeti koji imaju poseb- 
nu svrhu u drugim radnjama. 

7. Kod usporedbe s razinom zahvata u temeljna prava kakvi se ostvaruju posebnim 
dokaznim radnjama (npr. tajno praćenje i tehničko snimanje osoba iz čl. 332. st. 1. t. 4. ZKP) 
razlika je iznimno velika u području dostupnih sadržaja, usmjerenosti radnje i ciljeva podu- 
zimanja. Posebne dokazne radnje obuhvaćaju sadržaje koje osoba nije učinila javno dostu- 
pnima, pritom se radnje ne poduzimaju neodređeno već ciljano prema određenom subjektu, a 
svrha je prikupljati dokaze koji će služiti za provjeru određene razine sumnje o težem kazne- 
nom djelu. Zbog tih razlika je odnos prema snimanju koje se provodi kao dio nekih posebnih 
dokaznih radnji predmet posebne pravne regulacije i traže se znatno zahtjevniji uvjeti, čije 
nepridržavanje u našem pravnom sustavu može dovoditi do izdvajanja nezakonitih dokaza. 
Snimanje na javnom mjestu kakvo je predmet prikazanih sudskih odluka nije obuhvaćeno 
pravilima o posebnim dokaznim radnjama. 


8. Kod ovakvih slučajeva u kojima su dokazi nastali djelovanjem drugih subjekata, 
a ne policije ili sličnih tijela vlasti, dvojbeno je postavljanje pitanja o mogućnosti primjene 
odredbe o nezakonitim dokazima. Ove snimke nisu nastale od strane istražnih tijela vlasti 
provođenjem neke ovlasti za koju su propisani posebni zakonski uvjeti. Povreda od strane 
istražitelja bi hipotetički mogla biti počinjena kada bi nezakonito izuzimali ovakve snimke 
(npr. snimka pronađena nezakonitom pretragom). Na građane koji provode snimanje ne pri- 
mjenjuju se procesna pravila već eventualno kazneno materijalno pravo, iako su sudovi u 
dosadašnjoj praksi neka potajna snimanja od strane građana promatrali prema pravilima za 
provođenje posebnih dokaznih radnji, ali se pritom radilo o snimanju podataka koji nisu bili 
javno dostupni. Građani koji provode snimanje time ne čine povredu procesnog prava jer 
nisu ovlašteni poduzimati neku dokaznu radnju, već njihovo ponašanje eventualno može biti 
kazneno djelo neovlaštenog snimanja kada snimanje obuhvaća stan ili drugi prostor zaštićen 
od pogleda (čl. 144. st. 1. KZ). Prikazana sudska praksa o snimkama javnog mjesta je u skla- 


5 Pravilnik o načinu i uvjetima obavljanja poslova privatne zaštite na javnim površinama, NN 36/12. 

du s dosadašnjim odlukama prema kojima su snimke nastale izvan kaznenog postupka od 
strane drugih subjekata mogle biti korištene kao valjani dokazi." Primjer su privatne snimke 
sredstva počinjenja kaznenog djela“ ili kada je službenik sam sebe slučajno snimio."! 


9. U odnosu na videosnimanje od strane policijskih službenika moglo se naići na ra- 
zličita gledišta o uporabljivosti prigodnih snimki nastalih izvan radnji u kojima je inače sni- 
manje bilo uređeno (npr. izvan očevida). Zakon o policijskim poslovima i ovlastima je u 
posljednjim dopunama iz 2014.'? (čl. 3.a ZPPO) odredio da se provedba policijskih ovlasti i 
poslova može snimati i time je odredio mogućnost primjene kod bilo koje policijske ovlasti. 
Pritom je potrebno na primjereni način objaviti snimanje. Kod iznenadnih postupanja pone- 
kad može biti poteškoća u prethodnom objavljivanju namjere snimanja, ali nije propisan utje- 
caj izostanka takve objave na zakonitost snimke ovisno o vrsti prostora u kojem se snimanje 
provodi ili vrsti sadržaja koji su obuhvaćeni. S obzirom na to da prikazana sudska praksa ne 
pridaje ključni značaj takvoj obavijesti kod snimki nastalih od strane pravnih osoba, ne bi 
trebalo koristiti zahtjevnije tumačenje niti za policijske snimke nastale u hitnim situacijama. 
Neka strana iskustva u osjetljivim oblicima postupanja pokazuju nastojanja za opremanje 
policijskih ophodnji kamerama pričvršćenim za dijelove odore, uz istaknutu obavijest o sni- 
manju (značka, naljepnica i sl.). 

10. Europski sud za ljudska prava (ESLJP) nije postavljao posebne standarde za konti- 
nuirano videosnimanje javnih mjesta osim uobičajenog odnosa prema privatnosti u članku 8. 
EKLJP (Europska konvencija za zaštitu ljudskih prava), tako da je i hrvatska sudska praksa 
u ovom području u skladu s osnovnim načelima. Prema slučaju Friedl pr. Austrije snimanje 
javnog događaja ili prosvjeda ne narušava prava osobe.'? Jedan od sudaca u tom predmetu 
je zaključio da je snimka na javnom mjestu poput neželjenoga socijalnog kontakta, ali da ne 
predstavlja narušavanje prava. Sud u predmetu Peck nije smatrao spornim engleske sustave 
snimanja javnih mjesta već činjenicu da je neumjesna snimka osobe objavljena u medijima.!“ 
Sporne su bile situacije kada se prikupljeni podaci sustavno obrađuju i pohranjuju ili se 
omogućuje uvid u privatnost neosumnjičenih građana. U predmetu Von Hannover ESLJP se 
više bavio objavljivanjem slika u medijima nego pravima ugroženima tijekom snimanja,“ a 
isto je naglasio i u slučaju Sciacca prema kojem objavljivanje fotograf ja može predstavljati 
zahvat u prava privatnosti, ali ne i samo snimanje istih.'* U slučaju Marper ESLJP je tražio 
donošenje zakonskih normi o pohranjivanju i uporabi, ako se radi o sustavnom prikupljanju 
podataka neosumnjičenih osoba.!7 


11. Direktiva 95/46/EC na razini Europske unije uređuje odnos prema zaštiti priku- 


? "Kako se radi o privatnoj snimci, koja je zakonito, na temelju naloga istražnog suca izuzeta pretragom mo- 
bitela, neutemeljen je žalbeni prigovor da se nije mogla koristiti kao dokaz u postupku", VSRH, I Kž 1039/09 
od 27. svibnja 2010. godine. 

1% "na toj fotograf ji optuženik ima zataknut za pojasom upravo revolver koji je predao policiji", VSRH, I Kž 
668/04 od 6. prosinca 2005. godine; "po svom općem izgledu odgovara puški snimljenoj na video zapisu iz 
automat kluba", VSRH, I Kž 557/07 od 21. listopada 2008. godine. 

" VSRH, I Kž-Us 63/09 od 29. rujna 2009. 

!2 Zakon o izmjenama i dopunama Zakona o policijskim poslovima i ovlastima, NN 92/14. 

5 Friedl pr. Austrije, br. 15225/89. 

'4 Peck pr. Ujedinjenog Kraljevstva, br. 44647/98. 

'5 Von Hannover pr. Njemačke, br. 59320/00. 

'& Sciacca pr. Italije, br. 50774/99. 

'" Marper pr. Ujedinjenog Kraljevstva, br. 30562/04. 

pljenih podataka i njihovoj sustavnoj obradi i pritom ne ulazi u pitanje načina prikupljanja.!? 
Slično je regulirano i u drugim dokumentima Komisije'? ili okvirnoj odluci Vijeća“ koje se 
također ne bave načinom prikupljanja ili snimanja već sustavnim pohranjivanjem i obradom 
podataka koji spadaju u područje privatnosti. U nekim preporukama se obrađuje odnos pre- 
ma objavljivanju snimki u medijima jer taj aspekt zadire u privatnost. 

U poredbenom pravu nije bilo posebnih poteškoća s uporabom snimki nastalih na 
javnim mjestima za dokazivanje u kaznenom postupku. Iako je videosnimanje na području 
Engleske najučestalije, u engleskome pravnom sustavu uopće ne postoji izričiti zakonski 
izvor koji regulira navedeno područje već se snimanje provodi oslanjanjem na opća pravna 
načela o nepostojanju zaštite privatnosti u takvim okolnostima. U američkom se pravu od 
1967. godine smatra da osoba na javnom mjestu ne može imati imunitet uočavanja od strane 
drugih osoba, prema odluci Saveznog vrhovnog suda u predmetu Katz.?* U odluci Knotts je 
sud utvrdio da građani ne mogu imati razborito očekivanje privatnosti na događajima koji su 
dostupni javnosti s obzirom na to da službenici policije ionako mogu uočiti takve događaje.?? 


2. RAZLIKOVANJE PREGLEDA I PRETRAGE MOTOCIKLA 


Osim toga, svjedok F., koji je, nakon zaustavljanja optuženika na cesti od K. prema L., 
pregledom motorkotača uočio bočicu s paketićima folije, iskazao je da je ta bočica bila 
zataknuta između spremnika goriva i sjedišta vozača na način da je dio bočice s čepom 
virio tako da je morao smetati vozaču prilikom upravljanja motorkotačem. 


VSRH, I Kž 557/08 od 26. svibnja 2010. 


Prikazana sudska odluka opisuje provođenje radnje pregleda koja predstavlja nizak 
intenzitet zahvata u pravo privatnosti, jer je predmet pronađen na vanjskoj površini motoci- 
kla koja je dostupna bez otvaranja ili posezanja u unutrašnjost nekog zatvorenog prostora. 
Određivanje granica radnje pregleda motornih vozila je značajno za praktično postupanje 
policijskih službenika s obzirom na to da se veliki dio sudskih odluka o nezakonitim dokazi- 
ma odnosi na područje razlikovanja pregleda i pretrage. U prikazanoj odluci radnja obuhvaća 
motocikl, a mjerilo temeljem kojeg je zaključeno da se radi o radnji pregleda je istovjetno 
mjerilima kakva se koriste i za druga motorna vozila kod kojih se primarno promatra prostor 
vozila u kojima je sporni predmet pronađen, što je u ovom slučaju vanjska površina vozila 
koja nema posebnu zaštitu privatnosti. Potom se promatra jačina utjecaja radnje na prava pri- 
vatnosti, a kako je predmet mogao biti izuzet bez intenzivnijih mehaničkih radnji poput od- 
vijanja, rastavljanja ili rezanja, sud je zaključio da se po intenzitetu ne radi o radnji pretrage. 


18 Directive 95/46/EC of the European Parliament and of the Council of 24 October 1995 on the protection of 
individuals with regard to the processing of personal data and on the free movement of such data 

! General Data Protection Regulation COM(2012). 

* Council Framework Decision 2008/977/JHA. 

*! Recommendation Rec(2003)13 of the Committee of Ministers to member States on the provision of infor- 
mation trough media in relation to criminal proceedings. 

? Katz v. United States 389 U.S. 347 (1967). 

23 United States v. Knotts 368 U.S. 276 (1983). 

Pronađena bočica je pronađena izvidnom radnjom i neovisno što nije pronađena dokaznom 
radnjom pretrage, moći će biti korištena za utvrđivanje činjenica u kaznenom postupku. 


U prikazanom slučaju nisu postojale posebne dvojbe o mjestu pronalaska, ali motocikli 
mogu biti opremljeni raznovrsnim spremnicima, pretincima, torbama ili prikolicama koji 
kada su zatvoreni spadaju u prostore veće zaštite privatnosti i za njihovo otvaranje bi trebalo 
ispunjavati uvjete za poduzimanje radnje pretrage. Slična procjena vanjskih površina kao kod 
motocikala se može primijeniti i na druge vrste prometnih sredstava poput bicikala, motornih 
četvorocikala (quad), skutera za vodu ili snijeg i sličnih prometnih sredstava. 

Šire pitanje kojeg se dotiču ovakvi slučajevi su i pojedini prostori motornih vozila čiji 
je vozački prostor otvoren ili dostupan za radnju pregleda, poput traktora ili radnih strojeva 
bez zatvorene kabine (bager, dizalica i sl.), au određenoj mjeri teretnih i terenskih vozila s to- 
varnim prostorom (pick up) ili osobnih vozila s potpuno povučenim krovom (kabriolet). Kod 
takvih vozila bi dostupni prostor vozila koji je jednako izložen kao i vanjske površine bio 
također prikladan za radnju pregleda, ako nije potrebno poduzimati neku intenzivniju meha- 
ničku radnju, ali bi svako zahvaćanje u druge zaštićene dijelove (npr. pretinci ili spremnici) 
ostvarivalo veći zahvat za koji bi bilo potrebno ispunjavati uvjete za dokaznu radnju pretrage. 


3. POLICIJSKI SLUŽBENIK U VRSTI ZA PREPOZNAVANJE 


No, argumentacija kojom obrazlaže nezakonitost tog zapisnika svodi se na pobijanje 
njegove vjerodostojnosti, ali ne i zakonitosti. To stoga što su njegovi prigovori upereni 
[...] da je među pokazanim osobama i jedan policajac [...] Sve nabrojeno zapravo su, 
primjedbe kojima se pobija vjerodostojnost ovog dokaza, odnosno potkrjepljuje žalbe- 
na osnova pogrešno utvrđenog činjeničnog stanja, a nema govora o postojanju ijedne 
okolnosti koja bi činila navedeni zapisnik o prepoznavanju nezakonitim dokazom. 


VSRH, I Kž 225/10-6 od 1. lipnja 2011. 


Prikazana sudska odluka se dotiče raznih pitanja vezanih uz dokaznu radnju prepo- 
znavanja, među kojima sud odlučuje i o utjecaju kojeg sastav vrste za prepoznavanje može 
ostvariti na zakonitost njenih rezultata. U prikazanom slučaju je vrsta za prepoznavanje koja 
je bila prikazana svjedokinji bila popunjena osobama sličnoga osobnog opisa kao i osumnji- 
čenik, a među njima je bio i jedan policijski službenik. Sud je utvrdio da takvo sastavljanje 
vrste za prepoznavanje ne utječe na njenu zakonitost te je načelno prihvatio rezultate pro- 
vedene radnje kao zakonite dokaze. Utjecaj načina sastavljanja vrste za prepoznavanje na 
vjerodostojnost rezultata radnje može se uobičajeno procjenjivati kao i za druga pitanja o 
načinu provođenja radnje. 

Odredbe o prepoznavanju (čl. 301.-303. ZKP) ne određuju ovu okolnost kao osnovu za 
nezakonitost dokaza kao što niti ne propisuje svojstva osoba u vrsti za prepoznavanje, već je 
to prepušteno stručnim smjernicama kriminalistike. Neovisno o takvom zakonskom uređenju 
(izdvajanje ex lege) za radnju prepoznavanja je u sudskoj praksi nastalo više vrsta nezakoni- 
tosti koje su utemeljene na sudskim odlukama (izdvajanje ex iudicio) od kojih se neke odnose 

na broj osoba u vrsti, ali ne i na sastav vrste.“ ZKP sadrži odredbe o mogućnosti kažnjavanja 
građana koji odbiju sudjelovati u radnji, ali zbog poteškoća u pronalaženju sličnih osoba i 
zbog ograničenih mogućnosti pripreme radnje, u praksi se ponekad koriste policijski službe- 
nici koji odgovaraju po osobnom opisu ostalima u vrsti. 

U odnosu na vjerodostojnost provedenog prepoznavanja, ako je neverbalno ponašanje 
policijskih službenika u vrsti bitno drugačije od običnih građana, to posredno može utjecati 
na nesigurne svjedoke koji pokušavaju suziti izbor tako da najprije tijekom odlučivanja eli- 
miniraju osobe koje ne nalikuju na počinitelje, a potom od preostalih izaberu osobu najslič- 
nijeg počinitelju. Pri procjenjivanju vjerodostojnosti potrebno je uvažavati sve okolnosti slu- 
čaja. Prikazana odluka obuhvaća mogućnosti pasivnog uključivanja službenika redarstvenih 
vlasti u provođenje pojedinih radnji, što može biti dvojbeno i u aktivnim ulogama u nekim 
dokaznim radnjama poput pretrage stana na kojoj je jedan od svjedoka policijski službenik 
izvan službe. 


Engl.: Supreme Court's Case Law on Police Proceedings: Public Video Recordings, Inspecti- 
on of Motorcycle, Off cer in Line-up 


** VSRH, I Kž-905/02 od 21. studenoga 2002. godine. 

